Кыргыз Республикасынын Жогорку

сотунун Конституциялык палатасы

**Кайрылуучу тарап:** Токтакунов Нурбек Акбарович

**Жоопкер тарап:** Кыргыз Республикасынын

Жогорку Кеңеши

дареги: Бишкек ш.,Чүй проспекти, 205

**«Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөрдү киргизүү жөнүндө» Кыргыз Республикасынын 2019-жылдын 15-майындагы №61 Мыйзамынын 2-беренесинин Кыргыз Республикасынын Конституциясынын 6-беренесинин 5-бөлүгүнө карама каршы деп табуу жөнүндө**

**ӨТҮНҮЧ**

Кыргыз Республикасынын Жогорку сотунун Конституциялык палатасына кайрылууга негиз болуп, «Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөрдү киргизүү жөнүндө» Кыргыз Республикасынын 2019-жылдын 15-майындагы №61 Мыйзамынын 2-беренесинин конституциялык жактан байкалган анык эместигиэсептелет.

«Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөрдү киргизүү жөнүндө» Кыргыз Республикасынын 2019-жылдын 15-майындагы №61 Мыйзамы (мындан ары- Мыйзам) Кыргыз Республикасынын Жогорку Кеңеши тарабынан 2019-жылдын 4-апрелинде кабыл алынган, «Эркин Тоо» газетасынын 2019-жылдын 17-майындагы №40 санына жарыяланган, Кыргыз Республикасынын укуктук ченемдик актыларынын Мамлекеттик реестрине киргизилген жана учурда аракетте болуп эсептелет.

Кайрылуунун предмети болуп аталган Мыйзамдын төмөнкү мазмуундагы 2-беренеси саналат:

*«Ушул Мыйзамдын [1-беренесинин](http://cdb.minjust.gov.kg/act/view/ky-kg/111909?cl=ky-kg" \l "st_1) 9-пунктунун жоболору 2007-жылдын 23-октябрынан тартып келип чыккан укуктук мамилелерге колдонулат».*

Мыйзамдын аталган 1-беренесинин 9-бөлүгү президенттин кол тийбестигинин жоболорун, анын ичинде, аны кол тийбестиктен ажыратууну аныктайт.

Аталган Мыйзамдын 2- беренеси Кыргыз Республикасынын Конституциясынын *«жаңы милдеттерди аныктаган же жоопкерчиликти оордоткон мыйзам же ченемдик акты артка иштебейт»* деп айтылган 6-беренинен 5-бөлүгүнө карама каршы келет.

Муну менен мыйзам чыгаруучу Кыргыз Республикасынын экс-президентин кол тийбестигинен ажыратуу жол –жобосу бөлүгүндө мыйзамдын артка иштөө күчүн берген. Жалпы эреже боюнча жаңы мыйзам өзүнүн аракетин өткөн окуяларга жайылтпайт. Бул коомдогу укуктук мамилелердин туруктуулугун камсыз кылуунун максаттарына кызмат кылат. Адамдардын мыйзамдардын туруктуулугуна болгон ишеними мыйзамга багытталган мамилелерди коомдук мамилелерди калыптандырат. Аракети өткөн окуяларга жайылтылган эрежелерди атайлап өзгөртүү тескерисинче, коомдо мыйзамдарга карата ишенбөөчүлүктү жаратат жана укук талаасын алсыздандырат. Мыйзамдарга артка иштей турган күч берүү ал адамдардын абалын жакшырткан, юридикалык абалын жеңилдеткен же жокко чыгарган учурларда гана жол берилиши мүмкүн.

Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөр киргизилгенге чейин экс-президент өзүнүн президенттик мезгилинде жасаган аракеттери үчүн толугу менен кол тийбестикке ээ эле. Өзгөртүүлөр мыйзамды, анда Кыргыз Республикасынын экс-президентин ал президент болуп турган мезгилдеги жасаган иш-аракеттери үчүн жоопкерчиликке тартуунун жол –жобосу каралбаган ченемде тааныган ЖСнын Конституциялык палатасынын 2018-жылдын 3-октябрындагы Чечиминин негизинде киргизилгенин белгилей кетүү керек.

Конституциянын 97-беренесинин 9-бөлүгүнө ылайык, Жогорку соттун Конституциялык палатасы тарабынан мыйзамдардын же алардын жоболорунун конституциялык эместигин аныктоо алардын аракетин Кыргыз Республикасынын аймагында жокко чыгарат жана соттук актылардан тышкары, конституциялык эмес деп табылган мыйзамдарга же алардын жоболоруна негизделген башка ченемдик укуктук актылардын да аракетин жокко чыгарат

Конституциялык палатанын 2014-жылдын 13-январындагы токотмуна ылайык:

*«Конституциялык палатанын ченемдик укуктук актынын жоболорун конституциялык эмес деп табуу жөнүндөгү чечиминин юридикалык кесепети болуп, алардын аракетин Конституциялык палатанын чечими жарыяланган учурдан тартып жокко чыгаруу эсептелет. Бул мындай ченемдик укуктук актылар келечекте колдонууга жатпайт дегенди билдирет...*

*Мамлекеттик органдардын укук колдоо практикасында, соттук актылардан тышкары Конституциялык палатанын чечимине артка иштеген күчүн кайтаруу бул же тигил чөйрөдөгү укуктук мамилелердин туруктуулугун камсыздоо максаттарына карама каршы келмек. Конститциялык палатанын чечими ченемдик жөнгө салууну Конституциялык палатанын чечими күчүнө киргенге чейин токтотуп коюу каражаты катары каралбашы керек».*

Демек, Кыргыз Республикасынын экс-президентин кол тийбестигинен ажыратуу жол –жобосун аныктаган мыйзам артка иштебеши керек. Бирок талашылып жаткан берене менен мыйзам чыгаруучу аны артка иштеген күчүнө киргизип, аны 2007-жылдын 23 –октябрынан тарта аракетке киргизген. Муну менен экс-президент үчүн жаңы милдеттер пайда болгон, тактап айтканда, тергөөчүгө жана сотко келүү, көрсөтмө берүү милдети келип чыккан, мурдакы мыйзамдын тушунда ал мындай милдеттерге дуушар болмок эмес. Экс-президенттин абсолюттук кол тийбестигин жокко чыгаруунун жана жарандардын мыйзам алдында теңдигинин калыбына келтирүүнүн ири коомдук-саясый маанисин моюнга алуу менен ошол эле маалда коомдук укуктук мамилелердин, анын ичинде, саясый күрөштүн «эрежелерин» туруктуулугун камсыз кылган мыйзамдардын артка иштөө аракетинин прицибинин бузулушуна жол бербөө маанилүү.

Экс-президенттин кол тийбестигин алуу жөнүндөгү ченемдин артка иштеген күчүн кайтаруу төмөнкү негиздер боюнча демократиялык кызыкчылыктарга олуттуу коркунуч жаратат:

Бул Конституциялык палатанын 2018-жылдын 3-октябрында көрсөтүлгөндөй: *«Бийликти шайлоо жолу менен легитимдүү түрдө алмаштыруу жөндөмүнө ээ демократиялык мамлекеттин шарттарында, ошондой эле бир эле адамдын эки ирет Президент болуп шайлануусуна тыюу салуу түрүндөгү чектөөнү эске алуу менен экс-президенттин укуктук иммунитети тийиштүү жүрүм-турумга оң мотивация берген, ага жүктөлгөн милдеттерди аткарууда ага жүктөлгөн функцияларды тышкы факторлордон көз карандысыз жана натыйжалуу аткаруусун камсыз кылган жана ретроспективдик мааниси бар каражат болуп эсептелет».*

Мыйзам чыгаруучу тарабынан экс-президенттин кол тийбестигинен ажыратуунун жол-жобосун алгачкы жолу аныктаган мыйзамга артка иштөө күчү берилгендигинин натыйжасында учурдагы президент логикалык түрдө экс-президенттин учурдагы кол тийбестиги да иш жүзүндө жок деп болжолдойт. Анын ыйгарым укуктары токтотулгандан кийин жана саясый күчтөрдүн белгилүү бир жайгашуусунан улам анын саясый оппонеттери бул мыйзамдын да артка иштеген күчүн кайтаруу менен экс-президенттин укуктук иммунитетин биротоло жокко чыгаруулары мүмкүн. Андан кийин саясый жактан өч алуу максатында жалпы негизде кылмыш жоопкерчилигине тартуулары ыктымал. Ага жүктөлгөн милдеттерди сырткы факторлордон көз карандысыз жана натыйжалуу аткарууга түрткү боло турган иммунитет түрүндөгү укуктук стимулдаштыруучу каражаттардын иш жүзүндо жоктугу бийликтин демократиялык жол менен алмашуу кызыкчылыктарына реалдуу коркунуч жаратат. Мыйзам туруктуу эмес иштеген жана укуктук мамилелер туруксуз шарттарда учурдагы президент үчүн, анын ыйгарымы укуктары аяктагандан кийин ыйгарым укуктарын Конституцияга ылайык токтотконго караганда, бийликти сактап калуусу эң жакшы «иммунитет» болуп берет.

Жогоруда айтылгандардын негизинде, Конституциянын 97-беренесинин 7-бөлүгүнө ылайык өтүнөбүз:

«Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөрдү киргизүү жөнүндө» Кыргыз Республикасынын 2019-жылдын 15-майындагы №61 Мыйзамынын 2-беренесинин Кыргыз Республикасынын Конституциясынын 6-беренесинин 5-бөлүгүнө карама каршы деп табылсын.

Тиркелет:

*1. Өтүнүч 3 нускада, 3 бет.*

*2.«Кыргыз Республикасынын Президентинин ишмердүүлүгүнүн кепилдиктери жөнүндө» Кыргыз Республикасынын Мыйзамына өзгөртүүлөрдү киргизүү жөнүндө» Кыргыз Республикасынын 2019-жылдын 15-майындагы №61 Мыйзамынын текстинин көчүрмөсү.*

*3. Паспорттун көчүрмөсү*

04. 09. 2019-ж. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Нурбек Токтакунов